62022TJ0484
SENTENZA TAL‑QORTI ĠENERALI (L‑Għaxar Awla)
22 ta’ Novembru 2023 (
*1
)
“Servizz pubbliku – Membri tal-persunal temporanju – Riklassifikazzjoni – Eżerċizzju ta’ riklassifikazzjoni tal‑2021 – Deċiżjoni ta’ nuqqas ta’ riklassifikazzjoni – Rati ta’ multiplikazzjoni bħala gwida – Dispożizzjonijiet ġenerali ta’ implimentazzjoni tal-Artikolu 54 tal-Kondizzjonijiet tal-impjieg – Eċċezzjoni ta’ illegalità – Ugwaljanza fit-trattament – Responsabbiltà”
Fil-Kawża T‑484/22,
QN, irrappreżentat minn H. Tagaras, avukat,
rikorrent,
vs
L-Aġenzija tal-Unjoni Ewropea għat-Tmexxija Operattiva ta’ Sistemi tal-IT fuq Skala Kbira fl-Ispazju ta’ Libertà, Sigurtà u Ġustizzja (eu‑LISA), irrappreżentata minn M. Chiodi, bħala aġent, assistit minn A. Duron u D. Waelbroeck, avukati,
konvenut,
IL‑QORTI ĠENERALI (L‑Għaxar Awla),
komposta minn O. Porchia, Presidenta, L. Madise u P. Nihoul (Relatur), Imħallfin,
Reġistratur: H. Eriksson, Amministratriċi,
wara li rat il-fażi bil-miktub tal-proċedura,
wara s-seduta tal‑14 ta’ Ġunju 2023,
tagħti l-preżenti
Sentenza (
1
)
1
Permezz tar-rikors tiegħu bbażat fuq l-Artikolu 270 TFUE, ir-rikorrent, QN, jitlob, minn naħa, l-annullament tad-deċiżjoni tal-Aġenzija tal-Unjoni Ewropea għat-Tmexxija Operattiva ta’ Sistemi tal-IT fuq Skala Kbira fl-Ispazju ta’ Libertà, Sigurtà u Ġustizzja (eu‑LISA) tat‑22 ta’ Diċembru 2021 li ma tirriklassifikahx wara l-eżerċizzju ta’ riklassifikazzjoni tas-sena 2021 (iktar ’il quddiem id-“deċiżjoni kkontestata”), u min-naħa l-oħra, il-kumpens għad-danni li huwa ġarrab wara n-nuqqas ta’ riklassifikazzjoni tiegħu.
Il‑fatti li wasslu għall‑kawża
2
Fl‑1 ta’ Marzu 2019, ir-rikorrent kien irreklutat mill-eu‑LISA bħala membru tal-persunal temporanju skont l-Artikolu 2(f) tal-Kondizzjonijiet tal-impjieg applikabbli għall-aġenti l-oħra tal-Unjoni Ewropea (iktar ’il quddiem il-“Kondizzjonijiet tal-impjieg”) u kklassifikat fil-grad AD 9, sabiex jokkupa l-funzjonijiet ta’ kap tad-dipartiment “Servizzi ġenerali” ta’ din l-aġenzija.
3
Fit‑28 ta’ Frar 2021, ir-rikorrent sar eliġibbli għar-riklassifikazzjoni.
4
Fid‑29 ta’ Ottubru 2021, l-eu‑LISA ppubblikat informazzjoni amministrattiva (iktar ’il quddiem l-“informazzjoni amministrattiva”) rigward il-bidu tal-eżerċizzju ta’ riklassifikazzjoni tal-membri tal-persunal temporanju għas-sena 2021 (iktar ’il quddiem l-“eżerċizzju tal‑2021”).
5
L-isem tar-rikorrent ma kienx inkluż fil-lista ta’ membri tal-persunal proposti għar-riklassifikazzjoni, ippubblikata fit‑3 ta’ Diċembru 2021.
6
Fl‑14 ta’ Diċembru 2021, ir-rikorrent ikkontesta quddiem il-kumitat konġunt ta’ riklassifikazzjoni (iktar ’il quddiem il-“kumitat konġunt”) il-fatt li ma kienx ġie propost għar-riklassifikazzjoni. Fit‑22 ta’ Diċembru 2021, il-kumitat konġunt informah li ma kienx irrakkomanda r-riklassifikazzjoni tiegħu.
7
Fl-istess jum, id-direttur eżekuttiv tal-eu‑LISA (iktar ’il quddiem id-“direttur eżekuttiv”), bħala awtorità li għandha s-setgħa tikkonkludi kuntratti ta’ inġagg (iktar ’il quddiem l-“AHCC”), ippubblikat il-lista tal-membri tal-persunal rriklassifikati skont l-eżerċizzju tal‑2021, li fiha l-isem tar-rikorrent ma kienx inkluż.
8
Fl‑1 ta’ Marzu 2022, ir-rikorrent ippreżenta lment kontra d-deċiżjoni kkontestata skont l-Artikolu 90(2) tar-Regolamenti tal-Persunal għall-Uffiċjali tal-Unjoni Ewropea (iktar ’il quddiem ir-“Regolamenti tal-Persunal”), applikabbli b’analoġija għall-membri tal-persunal temporanju skont l-Artikolu 46 tal-Kondizzjonijiet tal-impjieg. Dan l-ilment ġie miċħud fil‑25 ta’ Ġunju 2022 permezz tad-deċiżjoni tal-President tal-Bord tad-Diretturi tal-eu‑LISA (iktar ’il quddiem id-“deċiżjoni ta’ ċaħda”).
It‑talbiet tal‑partijiet
9
Ir-rikorrent jitlob lill-Qorti Ġenerali jogħġobha:
–
tannulla d-deċiżjoni kkontestata u d-deċiżjoni ta’ ċaħda;
–
tikkundanna lill-eu‑LISA għall-ħlas ta’ EUR 3000 bħala danni;
–
tikkundanna lill-eu‑LISA għall-ispejjeż.
10
L-eu‑LISA titlob lill-Qorti Ġenerali jogħġobha:
–
tiċħad ir-rikors bħala infondat;
–
tikkundanna lir-rikorrent għall-ispejjeż.
Id‑dritt
[omissis]
Fuq it‑talbiet għal annullament
[omissis]
Fuq l‑ewwel motiv, ibbażat fuq żball ta’ liġi fl‑interpretazzjoni u fl‑applikazzjoni tal‑klawżola tar‑rati ta’ multiplikazzjoni, li tinsab fl‑Artikolu 5(8) tad-[Dispożizzjonijiet Ġenerali ta’ Implimentazzjoni, (iktar ’il quddiem id-“DĠI”)]
[omissis]
– Fuq it‑teħid inkunsiderazzjoni tat‑Taqsima B tal‑Anness I tar‑Regolamenti tal‑Persunal u tal‑Anness II tad‑DĠI
28
Permezz ta’ dan l-ilment, ir-rikorrent jargumenta li l-klawżola tar-rati ta’ multiplikazzjoni ma tistax, minkejja l-formulazzjoni tal-Anness II tad-DĠI, tiġi interpretata bħala mekkaniżmu intiż sabiex jiddetermina n-numru ta’ postijiet disponibbli għar-riklassifikazzjoni tal-membri tal-persunal.
29
Huwa jibbaża ruħu, essenzjalment, fuq interpretazzjoni kuntestwali tal-imsemmija klawżola u jieħu wkoll inkunsiderazzjoni l-għanijiet ta’ din tal-aħħar.
30
L-eu‑LISA tikkontesta l-argument tar-rikorrent.
31
F’dan ir-rigward, skont ġurisprudenza stabbilita, l-interpretazzjoni ta’ dispożizzjoni tad-dritt tal-Unjoni teżiġi li jittieħdu inkunsiderazzjoni mhux biss il-kliem tagħha, iżda wkoll il-kuntest li hija tagħmel parti minnu kif ukoll l-għanijiet u l-iskop tal-att li minnu tifforma parti (sentenza tal‑15 ta’ Marzu 2022, Autorité des marchés financiers, C‑302/20, EU:C:2022:190, punt 63; ara wkoll, is-sentenzi tad‑9 ta’ Marzu 2023, Les Mousquetaires u ITM Entreprises vs Il‑Kummissjoni, C‑682/20 P, EU:C:2023:170, punt 86 u l-ġurisprudenza ċċitata, u tas‑16 ta’ Marzu 2023, Towercast, C‑449/21, EU:C:2023:207, punt 31).
32
Fl-ewwel lok, fir-rigward tal-formulazzjoni tal-Artikolu 5(8) tad-DĠI, jirriżulta li d-deċiżjoni ta’ riklassifikazzjoni hija kkundizzjonata, l-ewwel nett, għall-paragun tal-merti, u t-tieni nett, għall-fatt li l-amministrazzjoni, minn naħa, tieħu inkunsiderazzjoni r-riżorsi baġitarji disponibbli għall-eżerċizzju kkonċernat, u min-naħa l-oħra, tosserva “ir-rati ta’ multiplikazzjoni bħala gwida intiżi għall-ekwivalenza medja tal-karriera, kif implimentati fl-Anness II [tad-DĠI]”.
33
B’mod analogu, skont l-Artikolu 5(5) u (7) tad-DĠI, il-lista tal-membri tal-persunal proposti għar-riklassifikazzjoni u r-rakkomandazzjoni tal-kumitat konġunt lanqas għandhom jaqbżu dawn ir-rati kif implimentati fl-Anness II tad-DĠI.
34
Minn naħa, l-Anness II tad-DĠI jeħtieġ li r-rati ta’ multiplikazzjoni bħala gwida intiżi għall-ekwivalenza medja tal-karriera indikati fit-Taqsima B tal-Anness I tar-Regolamenti tal-Persunal ma jinqabżux, filwaqt li jfakkar li dawn ir-rati japplikaw fuq bażi ta’ ħames snin sa mill‑1 ta’ Jannar 2014. Min-naħa l-oħra, huwa jbiddel dawn ir-rati f’anzjanità medja f’kull grad qabel riklassfikazzjoni għal grad superjuri. Għall-grad AD 9, peress li r-rata hija ta’ 25 %, din l-anzjanità medja hija ta’ erba’ snin.
35
Għalhekk, l-Anness II tad-DĠI, li għalih jirreferi l-Artikolu 5 tad-DĠI, jipprovdi b’mod inekwivoku l-mod li bih ir-rati ta’ multiplikazzjoni indikati fit-Taqsima B tal-Anness I tar-Regolamenti tal-Persunal għandhom jiġu applikati fil-kuntest tar-riklassfikazzjoni.
36
Għalhekk, il-formulazzjoni ċara tal-Anness II tmur kontra t-teżi tar-rikorrent.
37
Fit-tieni lok, fir-rigward tal-kuntest li fih taqa’ l-klawżola tar-rati ta’ multiplikazzjoni, ir-rikorrent iqis li din il-klawżola għandha tiġi interpretata esklużivament fid-dawl ta’ diversi dispożizzjonijiet tar-Regolamenti tal-Persunal. F’dan ir-rigward, huwa jargumenta li:
–
l-Anness II tad-DĠI jirreferi għat-Taqsima B tal-Anness I tar-Regolamenti tal-Persunal, li tassenja r-rati ta’ multiplikazzjoni għal kull grad;
–
peress li t-Taqsima B tal-Anness I timplimenta l-Artikolu 6(2) tar-Regolamenti tal-Persunal, dawn ir-rati jistgħu jservu biss sabiex jiġi kkalkolat in-numru ta’ pożizzjonijiet vakanti f’kull grad;
–
għalhekk, l-Artikolu 5(8) u l-Anness II tad-DĠI għandhom jiġu interpretati hekk, iktar u iktar ladarba l-Artikolu 54 tal-Kondizzjonijiet tal-impjieg, ġerarkikament superjuri għad-DĠI, jirreferi huwa wkoll għar-rati ta’ multiplikazzjoni tat-Taqsima B tal-Anness I tar-Regolamenti tal-Persunal; għalhekk, l-interpretazzjoni tal-imsemmija rati fid-dawl tar-Regolamenti tal-Persunal tipprevali fuq dik li tista’ ssir fid-dawl tal-Anness II tad-DĠI.
38
F’dan ir-rigward, l-interpretazzjoni kuntestwali tal-klawżola tar-rati ta’ multiplikazzjoni timponi li jiġi ċċarat il-mod li bih jirrelazzjonaw id-DĠI, l-Artikolu 54 tal-Kondizzjonijiet tal-impjieg u d-dispożizzjonijiet tar-Regolamenti tal-Persunal rilevanti, jiġifieri t-Taqsima B tal-Anness I u l-Artikolu 6 tar-Regolamenti tal-Persunal.
39
L-ewwel nett, il-klawżola tar-rati ta’ multiplikazzjoni tinsab fid-DĠI u dawn tal-aħħar jippreċiżaw il-mod kif għandu jiġi implimentat l-Artikolu 54 tal-Kondizzjonijiet tal-impjieg fi ħdan l-eu‑LISA.
40
F’dan ir-rigward, id-DĠI huma l-espressjoni tas-setgħa diskrezzjonali wiesgħa li minnha tibbenefika l-eu‑LISA fil-qasam ta’ riklassifikazzjoni tal-membri tal-persunal temporanju (ara f’dan is-sens, is-sentenzi tat‑12 ta’ Frar 2020, WD vs EFSA, T‑320/18, mhux ippubblikata, EU:T:2020:45, punt 38 u l-ġurisprudenza ċċitata, u tat‑28 ta’ April 2021, Correia vs KESE, T‑843/19, EU:T:2021:221, punt 54).
41
Madankollu, skont il-ġurisprudenza meta tali aġenzija tkun adottat, permezz ta’ direttiva interna, sistema speċifika intiża sabiex tiggarantixxi t-trasparenza tal-proċess ta’ riklassifikazzjoni, billi tiddetermina fiha l-modalitajiet u l-proċedura, din is-sistema għandha tiġi analizzata bħala awtolimitazzjoni tas-setgħa diskrezzjonali tagħha, li minnha hija ma tistax tidderoga, mingħajr ma tikser il-prinċipju ta’ ugwaljanza fit-trattament, sakemm ma tispeċifikax ir-raġunijiet li jistgħu jiġġustifikaw dan it-tibdil (ara f’dan is-sens, is-sentenza tat‑12 ta’ Frar 2020, WD vs EFSA, T‑320/18, mhux ippubblikata, EU:T:2020:45, punt 38 u l-ġurisprudenza ċċitata; ara wkoll, b’analoġija, is-sentenza tad‑9 ta’ Novembru 2022, QM vs Il-Europol, T‑164/21, EU:T:2022:695, punt 87 u l-ġurisprudenza ċċitata).
42
Madankollu, tali direttiva interna fl-ebda każ ma tista’ tnaqqas il-kamp ta’ applikazzjoni tar-Regolamenti tal-Persunal jew tal-Kondizzjonijiet tal-impjieg u lanqas tipprovdi regoli li jidderogaw mid-dispożizzjonijiet ġerarkikament superjuri, bħad-dispożizzjonijiet tar-Regolamenti tal-Persunal u tal-Kondizzjonijiet tal-impjieg jew mill-prinċipji ġenerali tad-dritt (ara s-sentenzi tal‑20 ta’ Marzu 2018, Argyraki vs Il‑Kummissjoni, T‑734/16, mhux ippubblikata, EU:T:2018:160, punt 66 u l-ġurisprudenza ċċitata, u tal‑15 ta’ Frar 2023, Freixas Montplet et vs Il‑Kumitat tar‑Reġjuni, T‑260/22, mhux ippubblikata, EU:T:2023:71, punt 39 u l-ġurisprudenza ċċitata).
43
Issa, l-ewwel paragrafu tal-Artikolu 54 tal-Kondizzjonijiet tal-impjieg jikkundizzjona r-riklassifikazzjoni tal-membri tal-persunal temporanju għall-paragun tal-merti u għall-osservanza tar-rati ta’ multiplikazzjoni, billi jipprovdi sempliċement fir-rigward ta’ dawn tal-aħħar li “r-rati ta’ multiplikazzjoni […], kif inhuma stabbiliti għall uffiċċjali fit-Taqsima B tal-Anness I tar-Regolamenti tal-Persunal, ma jistgħux jinqabżu”.
44
Għalhekk, din id-dispożizzjoni, l-unika waħda tal-Kondizzjonijiet tal-impjieg li tirreferi għar-rati ta’ multiplikazzjoni u għat-Taqsima B tal-Anness I tar-Regolamenti tal-Persunal, ma tippreċiżax kif għandhom jiġu applikati dawn ir-rati.
45
Mill-banda l-oħra, it-tieni paragrafu tal-Artikolu 54 tal-Kondizzjonijiet tal-impjieg jagħmel referenza għad-dispożizzjonijiet ġenerali ta’ implimentazzjoni ta’ dan l-artikolu li kull aġenzija għandha tadotta skont l-Artikolu 110 tar-Regolamenti tal-Persunal.
46
F’dan ir-rigward, l-Artikolu 110(2) tar-Regolamenti tal-Persunal jistabbilixxi l-modalitajiet ta’ adozzjoni ta’ dispożizzjonijiet ġenerali ta’ implimentazzjoni applikabbli għall-aġenziji, billi jafda l-adozzjoni ta’ dawn id-dispożizzjonijiet lill-Kummissjoni Ewropea u billi jipprovdi li dawn tal-aħħar japplikaw b’analoġija għall-imsemmija aġenziji.
47
Barra minn hekk, l-Artikolu 28(1) tar-Regolament (UE) 2018/1726 tal-Parlament Ewropew u tal-Kunsill tal‑14 ta’ Novembru dwar l-eu‑LISA, u li jemenda r-Regolament (KE) Nru 1987/2006 u d-Deċiżjoni tal-Kunsill 2007/533/ĠAI u li jħassar ir-Regolament (UE) Nru 1077/2011 (ĠU 2018, L 295, p. 99), jipprovdi li r-Regolamenti tal-Persunal u r-regoli adottati permezz ta’ ftehim bejn l-istituzzjonijiet tal-Unjoni sabiex jiddaħħlu fis-seħħ ir-Regolamenti tal-Persunal għandhom japplikaw għall-persunal tal-eu‑LISA.
48
Issa, id-DĠI kienu adottati preċiżament b’applikazzjoni tal-Artikolu 110(2) tar-Regolamenti tal-Persunal u tal-Artikolu 54 tal-Kondizzjonijiet tal-impjieg, kif ukoll, minn naħa, tal-Artikolu 20 tar-Regolament (UE) Nru 1077/2011 tal-Parlament Ewropew u tal-Kunsill tal‑25 ta’ Ottubru 2011 li jistabbilixxi Aġenzija Ewropea għat-tmexxija operattiva tas-sistemi tal-IT fuq skala kbira fl-ispazju ta’ libertà, sigurtà u ġustizzja (ĠU 2011, L 286, p. 1), li tħassar u ġie ssostitwit, sa mill‑11 ta’ Diċembru 2018, mill-Artikolu 28 tar-Regolament 2018/1726 imsemmi fil-punt 47 iktar ’il fuq, u min-naħa l-oħra, tal-kunsens minn qabel tal-Kummissjoni tas‑16 ta’ Diċembru 2015, mogħti lill-aġenziji, b’konformità mal-Artikolu 110(2) tar-Regolamenti tal-Persunal, rigward ir-regoli ta’ implimentazzjoni tal-Artikolu 54 tal-Kondizzjonijiet tal-impjieg.
49
Id-dispożizzjonijiet imfakkra fil-punti 46 u 47 iktar ’il fuq jillimitaw għalhekk il-marġni ta’ diskrezzjoni tal-eu‑LISA sabiex tiddetermina r-regoli tagħha dwar ir-riklassifikazzjoni tal-membri tal-persunal tagħha.
50
Barra minn hekk, l-eu‑LISA targumenta, mingħajr kontestazzjoni mir-rikorrent, li d-DĠI kienu ġew approvati mill-Kummissjoni u li huma bbażati fuq id-dispożizzjonijiet tal-mudell ta’ deċiżjoni għall-aġenziji ddeċentralizzati u l-impriżi komuni li tistabbilixxi d-dispożizzjonijiet ġenerali ta’ implimentazzjoni tal-Artikolu 54 tal-Kondizzjonijiet tal-impjieg (iktar ’il quddiem id-“deċiżjoni mudell”), li kienet adottata mill-Kummissjoni u li tinsab fl-Anness I tad-Deċiżjoni C(2015) 9563 final ta’ din tal-aħħar tas‑16 ta’ Diċembru 2015, li tagħti lill-aġenziji ddeċentralizzati u lill-impriżi komuni kunsens minn qabel rigward id-dispożizzjonijiet ġenerali ta’ implimentazzjoni tal-Artikolu 45 tar-Regolamenti tal-Persunal.
51
F’dan ir-rigward, għandu jiġi osservat li d-dispożizzjonijiet tad-DĠI jirriproduċu essenzjalment dawk tad-deċiżjoni mudell. B’mod partikolari, l-Artikolu 5 u l-Anness II tad-DĠI jirriproduċu d-dispożizzjonijiet rilevanti tal-imsemmija deċiżjoni u dawn tal-aħħar jikkundizzjonaw ukoll ir-riklassifikazzjoni tal-membri tal-persunal tal-grad AD 9 għal anzjanità medja minima f’dan il-grad ta’ erba’ snin.
52
Mill-preċedenti jirriżulta li t-tibdil, fl-Anness II tad-DĠI, tar-rati ta’ multiplikazzjoni previsti fit-Taqsima B tal-Anness I tar-Regolamenti tal-Persunal f’anzjanità medja minima fil-grad tirriproduċi d-dispożizzjonijiet adottati mill-Kummissjoni intiżi, skont l-Artikolu 110 tar-Regolamenti tal-Persunal u l-Artikolu 28(1) tar-Regolament 2018/1726, li japplikaw bħala prinċipju għall-aġenziji kollha.
53
It-tieni nett, fir-rigward tad-dispożizzjonijiet tar-Regolamenti tal-Persunal, għandu jitfakkar li t-Taqsima B tal-Anness I tar-Regolamenti tal-Persunal tiddetermina r-“rati ta’ multiplikazzjoni bħala gwida għall-ekwivalenza medja tal-karriera” fit-tliet gruppi ta’ funzjoni (AD, AST u AST/SC), billi tistabbilixxi rata speċifika għal kull grad ta’ dawn il-gruppi. Għall-grad AD 9, ir-rata hija ta’ 25 %.
54
Mill-banda l-oħra, it-Taqsima B tal-Anness I tar-Regolamenti tal-Persunal ma tagħti ebda preċiżazzjoni dwar il-kuntest li fih dawn ir-rati japplikaw u lanqas dwar il-mod kif għandhom jintużaw.
55
L-unika dispożizzjoni tar-Regolamenti tal-Persunal li tirreferi għall-imsemmija rati stabbiliti fl-imsemmi anness hija l-Artikolu 6(2) tar-Regolamenti tal-Persunal. F’dan ir-rigward, skont l-Artikolu 6(1) tal-imsemmija Regolamenti tal-Persunal, tabella tal-persunal li hija mehmuża mat-taqsima tal-baġit relatata ma’ kull istituzzjoni għandha tindika n-numru ta’ pożizzjonijiet f’kull grad u grupp ta’ funzjoni. Skont l-Artikolu 6(2) tar-Regolamenti tal-Persunal, mingħajr preġudizzju għall-prinċipju ta’ promozzjoni bbażata fuq il-mertu stabbilit fl-Artikolu 45 tar-Regolamenti tal-Persunal, din it-tabella tiżgura li fir-rigward ta’ kull istituzzjoni, in-numru ta’ pożizzjonijiet vakanti għal kull grad ikun ugwali, fl‑1 ta’ Jannar ta’ kull sena, għan-numru ta’ uffiċjali attivi fil-grad inferjuri fl‑1 ta’ Jannar tas-sena preċedenti, immultiplikat bir-rati stabbiliti, għal dan il-grad, fit-Taqsima B tal-Anness I tar-Regolamenti tal-Persunal, peress li dawn ir-rati japplikaw fuq bażi medja ta’ ħames snin mill‑1 ta’ Jannar 2014.
56
Għalhekk, l-Artikolu 6(2) tar-Regolamenti tal-Persunal jipprovdi li r-rati ta’ multiplikazzjoni li jservu sabiex jiġi kkalkolat in-numru ta’ pożizzjonijiet vakanti għal kull grad u kull sena jinsabu fit-tabella tal-persunal mehmuża mat-taqsima tal-baġit tal-istituzzjoni kkonċernata u li dan in-numru huwa meħud inkunsiderazzjoni fil-kuntest tal-promozzjoni tal-uffiċjali.
57
F’dan ir-rigward, minkejja li l-ewwel sentenza tal-Artikolu 45(1) tar-Regolamenti tal-Persunal tirreferi għall-Artikolu 6(2) tal-imsemmija Regolamenti tal-Persunal, billi tipprovdi li l-promozzjoni tal-uffiċjali hija attribwita b’deċiżjoni tal-Awtorità tal-Ħatra b’kunsiderazzjoni ta’ din l-aħħar dispożizzjoni, mill-banda l-oħra, dan la huwa l-każ tal-Artikolu 54 tal-Kondizzjonijiet tal-impjieg li jirregola r-riklassifikazzjoni tal-membri tal-persunal, u lanqas ta’ ebda dispożizzjoni tad-DĠI.
58
Barra minn hekk, l-Artikolu 5 tad-DĠI jirreferi esklużivament għall-mod li bih ir-rati ta’ multiplikazzjoni huma applikati fl-Anness II tad-DĠI, jiġifieri għall-anzjanità medja fil-grad qabel riklassfikazzjoni kkalkolata abbażi ta’ dawn ir-rati, mingħajr ma jsemmi la l-Artikolu 6 tar-Regolamenti tal-Persunal, u lanqas in-numru ta’ pożizzjonijiet għal kull grad li jinsab fit-tabella tal-persunal. F’dan il-kuntest, ma jistax jiġi konkluż li l-Artikolu 5 tad-DĠI jidderoga mid-dispożizzjonijiet ġerarkikament superjuri rilevanti li jirriżultaw mir-Regolamenti tal-Persunal jew mill-Kondizzjonijiet tal-impjieg.
59
Mill-analiżi kuntestwali preċedenti jirriżulta li r-rati ta’ multiplikazzjoni, espressi f’perċentwali fit-Taqsima B tal-Anness I tar-Regolamenti tal-Persunal, huma użati għal żewġ finijiet distinti. Minn naħa, skont l-Artikolu 6(2) tar-Regolamenti tal-Persunal, huma jservu sabiex jiġi kkalkolat in-numru annwali ta’ pożizzjonijiet vakanti għal kull grad, u għalhekk, il-possibbiltajiet ta’ promozzjoni. Min-naħa l-oħra, skont l-Artikolu 5(8) u l-Anness II tad-DĠI, huma użati għad-determinazzjoni tal-anzjanità medja minima f’kull grad li tikkundizzjona r-riklassifikazzjoni tal-membri tal-persunal.
60
Issa, fil-kuntest tal-promozzjoni tal-uffiċjali, il-Qorti Ġenerali kkonfermat din il-missjoni doppja tar-rati ta’ multiplikazzjoni billi ddeċidiet li jistgħu, indipendentement mill-Artikolu 6(2) tar-Regolamenti tal-Persunal, iservu wkoll sabiex jiddeterminaw it-tul ta’ karriera medja fi grad (ara f’dan is-sens, is-sentenza tal‑14 ta’ Frar 2017, Schönberger vs Il‑Qorti tal-Awdituri, T‑688/15 P, mhux ippubblikata, EU:T:2017:76, punti 121, 122 u 124).
61
Minn naħa, il-Qorti Ġenerali ppreċiżat f’dan ir-rigward, li skont l-Artikolu 6(2) tar-Regolamenti tal-Persunal, dawn ir-rati jippermettu li jiġi kkalkolat in-numru ta’ postijiet miftuħa għall-promozzjoni, u li f’dan il-kuntest, japplikaw fuq bażi medja ta’ ħames snin (sentenza tal‑14 ta’ Frar 2017, Schönberger vs Il‑Qorti tal-Awdituri, T‑688/15 P, mhux ippubblikata, EU:T:2017:76, punt 121).
62
Min-naħa l-oħra, skont il-Qorti Ġenerali, mibdula fi snin, l-imsemmija rati jservu għad-determinazzjoni tat-tul ta’ karriera medja fi grad (sentenza tal‑14 ta’ Frar 2017, Schönberger vs Il‑Qorti tal-Awdituri, T‑688/15 P, mhux ippubblikata, EU:T:2017:76, punti 121, 122 u 124). Għal din il-kwistjoni, għandhom jittieħdu inkunsiderazzjoni r-rati ta’ multiplikazzjoni li kienu applikabbli matul is-snin li matulhom il-membru tal-persunal kien jinsab fil-grad inkwistjoni u għalhekk il-limitazzjoni tal-bażi ta’ ħames snin prevista fl-Artikolu 6(2) tar-Regolamenti tal-Persunal ma tapplikax (sentenza tal‑14 ta’ Frar 2017, Schönberger vs Il‑Qorti tal-Awdituri, T‑688/15 P, mhux ippubblikata, EU:T:2017:76, punti 121).
63
Mill-preċedenti jirriżulta li d-dispożizzjonijiet tar-Regolamenti tal-Persunal u tal-Kondizzjonijiet tal-impjieg li jirrigwardaw ir-rati ta’ multiplikazzjoni ma jippermettux li jiġi konkluż li, fil-kuntest tar-riklassifikazzjoni tal-membri tal-persunal, dawn ir-rati għandhom jintużaw biss sabiex jiġi kkalkolat in-numru ta’ pożizzjonijiet miftuħa għar-riklassifikazzjoni, mingħajr ma jistgħu jservu sabiex jistabbilixxu anzjanità medja minima f’kull grad qabel riklassifikazzjoni.
64
Għalhekk, it-teżi tar-rikorrent lanqas ma hija kkorroborata mill-kuntest li fih taqa’ l-klawżola tar-rati ta’ multiplikazzjoni.
65
Fit-tielet lok, fir-rigward tal-għanijiet imfittxija mill-klawżola tar-rati ta’ multiplikazzjoni, ir-rikorrent jikkunsidra li din hija intiża sabiex timponi limitu fuq in-numru ta’ postijiet disponibbli għal riklassifikazzjoni u għalhekk sabiex tiżgura ċertu paralleliżmu mal-uffiċjali għal dak li jirrigwarda l-avvanzi tal-karrieri. Huwa jqis li din l-interpretazzjoni ma hijiex ikkontestata mill-fatt li l-osservanza tar-riżorsi baġitarji disponibbli imposti b’mod partikolari mid-DĠI u mit-tabella tal-persunal għandha l-istess funzjoni, peress li l-limitazzjoni li tirriżulta mill-imsemmija riżorsi u mill-imsemmija tabella sservi interessi ta’ natura oħra.
66
L-ewwel nett, f’dan ir-rigward, mill-Artikolu 6(2) tar-Regolamenti tal-Persunal jirriżulta li, mingħajr preġudizzju għall-prinċipju ta’ promozzjoni bbażata fuq il-mertu, ir-rati ta’ multiplikazzjoni jesprimu l-avvanz ta’ karriera medja (sentenza tat‑13 ta’ Marzu 2013, AK vs Il‑Kummissjoni, F‑91/10, EU:F:2013:34, punt 71).
67
Issa, il-bidla ta’ dawn ir-rati f’anzjanità medja minima fil-grad hija mod ieħor kif tiġi llimitata l-veloċità medja li biha l-membri tal-persunal jistgħu jiġu rriklassifikati (ara f’dan is-sens, is-sentenza tal‑14 ta’ Frar 2017, Schönberger vs Il‑Qorti tal‑Awdituri, T‑688/15 P, mhux ippubblikata, EU:T:2017:76, punti 122 u 124) u għalhekk għandha l-istess għan bħall-Artikolu 6(2) tar-Regolamenti tal-Persunal.
68
It-tieni premessa tad-DĠI u tad-deċiżjoni mudell tagħmel, dwar dan il-punt, referenza għall-ħtieġa li jiġu stabbiliti regoli speċifiċi u koerenti għar-riklassifikazzjoni tal-membri tal-persunal temporanju sabiex b’mod partikolari, tiġi ffaċilitata l-mobbiltà tagħhom bejn l-aġenziji.
69
Barra minn hekk, ir-regoli applikabbli għar-riklassifikazzjoni ta’ membri tal-persunal temporanju ma jistgħux ikunu identiċi għal dawk applikabbli għall-uffiċjali, peress li tal-ewwel ma għandhomx l-istess eliġibbiltà bħat-tieni li jagħmlu karriera fi ħdan l-istituzzjoni tagħhom (sentenzi tat‑28 ta’ April 2021, Correia vs KESE, T‑843/19, EU:T:2021:221, punt 55, u tas‑27 ta’ April 2022, Correia vs KESE, T‑750/20, mhux ippubblikata, EU:T:2022:246, punt 80).
70
Fil-fatt, bid-differenza għall-uffiċjali li l-istabbiltà ta’ pożizzjoni tagħhom hija ggarantita mir-Regolamenti tal-Persunal, il-membri tal-persunal temporanju jaqgħu f’sistema speċifika li abbażi tagħha hemm il-kuntratt ta’ xogħol konkluż mal-istituzzjoni kkonċernata (sentenza tat‑28 ta’ Jannar 1992, Speybrouck vs Il‑Parlament, T‑45/90, EU:T:1992:7, punt 90).
71
Imbagħad, ir-rikonoxximent statutorju tal-eliġibbiltà għall-karriera tal-uffiċjali ma jagħtihomx dritt suġġettiv għal promozzjoni, anki jekk jissodisfaw il-kundizzjonijiet kollha meħtieġa, peress li deċiżjoni ta’ promozzjoni tiddependi mhux biss mill-kwalifiki u kapaċitajiet tal-kandidat, iżda wkoll mill-valutazzjoni tagħhom b’paragun ma’ dik tal-kandidati l-oħra eliġibbli għal promozzjoni (ara s-sentenza tas‑27 ta’ April 2022, Correia vs KESE, T‑750/20, mhux ippubblikata, EU:T:2022:246, punt 85 u l-ġurisprudenza ċċitata).
72
L-istess japplika neċessarjament għal dak li jirrigwarda l-membri tal-persunal temporanju, għar-raġunijiet esposti fil-ġurisprudenza ċċitata fil-punti 69 u 70 iktar ’il fuq.
73
F’dan il-kuntest, ma huwiex inkoerenti li r-riklassifikazzjoni tal-membri tal-persunal tkun suġġetta għall-kundizzjoni li huma jgħaddu medja ta’ ċertu numru ta’ snin fil-grad tagħhom, iktar u iktar meta, anki fil-qasam ta’ promozzjoni tal-uffiċjali, li huma eliġibbli li jagħmlu karriera fi ħdan l-istituzzjoni tagħhom, it-teħid inkunsiderazzjoni tan-numru ta’ postijiet miftuħa għall-promozzjoni ma jeskludix l-applikazzjoni konkominanti ta’ kundizzjoni ta’ anzjanità minima fil-grad (ara f’dan is-sens, is-sentenza tal‑14 ta’ Frar 2017, Schönberger vs Il‑Qorti tal‑Awdituri, T‑688/15 P, mhux ippubblikata, EU:T:2017:76, punti 121, 122 u 124).
74
It-tieni nett, billi jipprovdi li r-rati ta’ multiplikazzjoni jservu sabiex jiġi kkalkolat in-numru ta’ pożizzjonijiet vakanti għal kull grad indikat fit-tabella tal-persunal li hija mehmuża mat-taqsima tal-baġit tal-istituzzjoni kkonċernata, l-Artikolu 6(1) u (2) tar-Regolamenti tal-Persunal jistabbilixxi rabta diretta bejn ir-rati ta’ multiplikazzjoni u l-baġit tal-istituzzjoni kkonċernata. Barra minn hekk, il-fatt li minn dan it-test jirriżulta li dawn ir-rati jikkostitwixxu mekkaniżmu li jservi sabiex jillimita kemm il-veloċità ta’ avvanz tal-karrieri kif ukoll l-allokazzjoni ta’ riżorsi baġitarji ma jippermettix li jiġi dedott li, fil-kuntest tar-riklassifikazzjoni tal-membri tal-persunal, il-limitazzjoni ta’ din il-veloċità tista’ ssir biss bl-applikazzjoni ta’ kwoti, anki indikattivi, ta’ riklassifikazzjoni, mingħajr ma tista’ tiġi imposta anzjanità medja minima fil-grad.
75
Mill-preċedenti jirriżulta li t-teżi tar-rikorrent lanqas ma hija kkonfermata mill-għan tal-klawżola tar-rati ta’ multiplikazzjoni, jiġifieri l-limitazzjoni tal-veloċità medja li biha l-membri tal-persunal jistgħu jiġu rriklassifikati, li jista’ jintlaħaq bl-applikazzjoni ta’ anzjanità medja minima fil-grad.
76
Għalhekk, l-ewwel ilment għandu jiġi miċħud.
[omissis]
Fuq it‑tieni motiv, ibbażat, sussidjarjament, fuq eċċezzjoni ta’ illegalità magħmula fir‑rigward tal‑klawżola tar‑rati ta’ multiplikazzjoni
91
Sussidjarjament, ir-rikorrent invoka eċċezzjoni ta’ illegalità tad-dispożizzjonijiet tad-DĠI li jipprovdu l-applikazzjoni tal-kundizzjoni ta’ anzjanità medja minima fil-grad. Dan il-motiv huwa maqsum f’żewġ ilmenti.
– Fuq il‑ksur tal‑Artikolu 45 tar‑Regolamenti tal‑Persunal, tal‑Artikolu 54 tal‑Kondizzjonijiet tal‑impjieg, tal‑Artikolu 4 tad‑DĠI u tal‑prinċipju ta’ riklassifikazzjoni bbażata fuq il‑merti
92
Permezz ta’ dan l-ilment, ir-rikorrent jargumenta li l-kundizzjoni ta’ anzjanità medja minima fil-grad tikser il-prinċipju ta’ riklassifikazzjoni bbażata fuq il-merti, previst fl-Artikolu 45 tar-Regolamenti tal-Persunal, fl-Artikolu 54 tal-Kondizzjonijiet tal-impjieg u fl-Artikolu 4 tad-DĠI. Huwa jqis li, minn naħa, il-mertu huwa ssuġġettat għal din il-kundizzjoni u s-sodisfazzjon tagħha ma jiddependix biss mill-parti kkonċernata, u li min-naħa l-oħra, l-imsemmija kundizzjoni teskludi għalhekk mir-riklassifikazzjoni gradi sħaħ, ikunu xi jkunu l-merti tal-membri tal-persunal li jistgħu jiġu rriklassifikati.
93
L-eu‑LISA tikkontesta l-argument tar-rikorrent.
94
F’dan ir-rigward, l-Artikolu 54 tal-Kondizzjonijiet tal-impjieg jestendi għar-riklassifikazzjoni l-prinċipju ta’ promozzjoni bbażata fuq il-mertu stabbilit fl-Artikolu 45 tar-Regolamenti tal-Persunal, filwaqt li jimponi wkoll li l-amministrazzjoni ma taqbiżx ir-rati ta’ multiplikazzjoni. Dan ir-rekwiżit doppju huwa riprodott rispettivament fl-Artikoli 4 u 5 tad-DĠI, li jirriproduċu verbatim id-dispożizzjonijiet rilevanti tad-deċiżjoni mudell.
95
Iż-żewġ parametri li jikkundizzjonaw ir-riklassifikazzjoni, jiġifieri l-paragun tal-merti u l-anzjanità medja minima fil-grad, ma humiex kriterji purament individwali, peress li jiddependu rispettivament fuq il-merti u fuq l-anzjanità tal-kandidati l-oħra eliġibbli tal-grad ikkonċernat.
96
Barra minn hekk, mid-deċiżjoni ta’ ċaħda jirriżulta li l-merti tal-kandidati jikkundizzjonaw, minn naħa, il-kalkolu tal-anzjanità medja fil-grad, peress li l-kandidati kklassifikati l-aħjar biss, san-numru ta’ postijiet disponibbli fit-tabella tal-persunal (iktar ’il quddiem il-“kandidati bl-ikbar mertu”), jittieħdu inkunsiderazzjoni f’dan il-kalkolu, u min-naħa l-oħra, il-possibbiltà ta’ riklassifikazzjoni ta’ dawk bl-ikbar mertu li għandhom, jekk ikun il-każ, anzjanità individwali fil-grad ogħla mill-anzjanità medja applikabbli.
97
F’dan ir-rigward, l-eu‑LISA esponiet fid-deċiżjoni ta’ ċaħda, bil-għajnuna ta’ eżempju, il-metodu applikat waqt l-eżerċizzju tal‑2021. Skont dan il-metodu, il-paragun tal-merti jservi qabelxejn sabiex jikklassifika l-kandidati u l-eu‑LISA tagħżel biss il-kandidati bl-ikbar mertu. Imbagħad hija tikkalkula l-anzjanità medja fil-grad tal-kandidati bl-ikbar mertu. Jekk din l-anzjanità medja hija insuffiċjenti, iżda wieħed mill-kandidati bl-ikbar mertu għandu anzjanità individwali fil-grad ogħla mill-anzjanità medja applikabbli, huwa ma jkunx jista’ jiġi rriklassifikat jekk kandidat ikklassifikat aħjar minnu għandu anzjanità individwali inqas minn din l-anzjanità medja. F’dan il-każ, ħadd mill-kandidati bl-ikbar mertu ma huwa rriklassifikat.
98
Flimkien ma’ dan il-metodu, l-applikazzjoni tal-kundizzjoni ta’ anzjanità medja fil-grad tista’ għalhekk twassal għall-esklużjoni mir-riklassifikazzjoni grupp sħiħ ta’ kandidati li jappartjenu lill-istess grad jekk, minn naħa, il-kandidati bl-ikbar mertu kellhom, kollettivament, anzjanità medja fil-grad tagħhom inqas minn dik applikabbli, u jekk min-naħa l-oħra, fost dawn il-kandidati, dawk li kienu kklassifikati l-aħjar kellhom anzjanità individwali fil-grad inqas minn din l-anzjanità medja. F’dan il-każ, il-kandidati kklassifikati inqas tajjeb b’anzjanità individwali ogħla mill-anzjanità medja minima applikabbli ma setgħux jiġu rriklassifikati.
99
Madankollu, l-imsemmi metodu juri li l-paragun tal-merti jibqa’ l-kriterju prinċipali li jibbaża r-riklassifikazzjoni. Fil-fatt, huwa jservi sabiex jikklassifika l-kandidati skont il-merti tagħhom u mbagħad l-ordni ta’ klassifikazzjoni tiddetermina jekk l-anzjanità medja fil-grad tipprekludix il-grupp kollu jew parti minnu mir-riklassifikazzjoni. Fi kliem ieħor, jekk membru tal-persunal jagħmel parti mill-kandidati bl-ikbar mertu, iżda ma huwiex l-aħjar ikklassifikat, u għandu anzjanità individwali fil-grad ogħla mill-anzjanità medja, huwa ma jistax jiġi rriklassifikat jekk, minn naħa, din l-anzjanità medja ma hijiex issodisfatta kollettivament minn dawk kollha bl-ikbar mertu, u jekk min-naħa l-oħra, l-aħjar ikklassifikati ta’ dan il-grupp għandhom anzjanità inqas mill-anzjanità medja. F’dan il-każ, huma anki l-merti, u mhux biss l-anzjanità, li jipprevjenu r-riklassifikazzjoni tal-membru tal-persunal bl-ikbar esperjenza fil-grad.
100
Għalhekk, l-eu‑LISA ġustament irrilevat fid-deċiżjoni ta’ ċaħda li l-anzjanità medja fil-grad applikabbli bl-ebda mod ma kkompromettiet ir-riklassifikazzjoni tal-kandidati bl-ikbar merti.
101
Fir-rigward tal-grad tar-rikorrent, hija stabbilixxiet dan li ġej:
–
hija wettqet l-eżami komparattiv tal-merti tal-membri tal-persunal eliġibbli f’kull grad; wara dan l-eżami, hija vverifikat il-kundizzjoni tal-anzjanità medja fil-grad;
–
din il-kundizzjoni ma kinitx issodisfatta fil-grad AD 9, għaliex kull wieħed mis-seba’ membri tal-persunal eliġibbli, fosthom ir-rikorrent, kien qabeż biss bħala medja sentejn f’dan il-grad, filwaqt li l-anzjanità medja kellha tilħaq erba’ snin;
–
skont l-Artikolu 5(5) tad-DĠI, in-nuqqas ta’ sodisfazzjon ta’ din il-kundizzjoni kien jipprekludiha milli tirriklassifika l-membri tal-persunal ta’ dan il-grad;
–
għalhekk hija ddeċidiet li ma tipproponi ebda membru tal-persunal tal-grad AD 9 għar-riklassifikazzjoni.
102
Minn dan jirriżulta li l-merti tal-membri tal-persunal eliġibbli tal-grad AD 9 kienu eżaminati waqt l-ewwel stadju tal-proċedura ta’ riklassifikazzjoni, qabel l-istabbiliment tal-lista tal-membri tal-persunal proposti. Madankollu, il-merti ma humiex il-kawża ta’ nuqqas ta’ riklassifikazzjoni. Dan tal-aħħar huwa dovut għall-anzjanità medja insuffiċjenti tal-membri tal-persunal eliġibbli kollha ta’ dan il-grad, peress li l-anzjanità ta’ kull wieħed minnhom, fosthom tar-rikorrent, kienet madwar darbtejn inqas mill-anzjanità medja minima applikabbli.
103
Issa, għandu jitfakkar li, l-ewwel nett, il-kundizzjoni ta’ anzjanità medja minima fil-grad prevista mid-DĠI tirriproduċi dik li tinsab fid-deċiżjoni mudell u hija intiża sabiex iżżomm ekwivalenza tal-karrieri medji billi tipprovdi kuntest għall-veloċità li biha aġenzija tista’ tirriklassifika l-membri tal-persunal tagħha bl-ikbar merti. It-tieni nett, skont l-Artikolu 6(2) tar-Regolamenti tal-Persunal, il-fatt li permezz ta’ kundizzjoni ta’ anzjanità medja fil-grad ibbażata fuq ir-rati ta’ multiplikazzjoni tiġi llimitata l-veloċità li biha l-uffiċjali jistgħu jiġu promossi ma jippreġudikax il-prinċipju tal-promozzjoni bbażata fuq il-mertu (ara f’dan is-sens, is-sentenza tat‑13 ta’ Marzu 2013, AK vs Il‑Kummissjoni, F‑91/10, EU:F:2013:34, punt 71) u l-istess japplika a fortiori għall-membri tal-persunal, li ma għandhomx l-istess eliġibbiltà għall-karriera bħall-uffiċjali. It-tielet nett, il-kundizzjoni ta’ anzjanità medja minima fil-grad hija intiża wkoll sabiex tiffaċilita l-mobbiltà bejn l-aġenziji (ara l-punt 68 iktar ’il fuq), li jservi l-interessi tal-membri tal-persunal bl-ikbar merti.
104
Fid-dawl tal-preċedenti, ir-rikorrent ma jistax isostni li l-kundizzjoni ta’ anzjanità medja fil-grad tikser il-prinċipju ta’ riklassifikazzjoni bbażata fuq il-merti.
[omissis]
Għal dawn il-motivi,
IL‑QORTI ĠENERALI (L-Għaxar Awla)
taqta’ u tiddeċiedi:
1)
Id-deċiżjoni tal‑Aġenzija tal-Unjoni Ewropea għat-Tmexxija Operattiva ta’ Sistemi tal-IT fuq Skala Kbira fl-Ispazju ta’ Libertà, Sigurtà u Ġustizzja (eu‑LISA) tat‑22 ta’ Diċembru 2021 li ma tirriklassifikax lil QN wara l-eżerċizzju ta’ riklassifikazzjoni tas-sena 2021 hija annullata.
2)
Il-kumplament tar-rikors huwa miċħud.
3)
L-eu‑LISA hija kkundannata għall-ispejjeż.
Porchia
Madise
Nihoul
Mogħtija f’qorti bil-miftuħ fil-Lussemburgu, fit‑22 ta’ Novembru 2023.
Firem
(
*1
)	Lingwa tal-kawża: il-Franċiż.
(
1
)	Huma riprodotti biss il-punti ta’ din is-sentenza li l-Qorti Ġenerali tqis il-pubblikazzjoni tagħhom utli. Għal dak li jirrigwarda l-punti omessi, issir referenza għas-sentenza tal-Qorti Ġenerali tat‑22 ta’ Novembru 2023, QN vs eu-LISA (T‑484/22, EU:...).